
	Ομιλία του Διοικητή της Τράπεζας της Ελλάδος

κ. Γιάννη Στουρνάρα

με θέμα

Η Ελληνική Οικονομία: προκλήσεις και προοπτικές

στο Σπίτι της Κύπρου


Με την ομιλία του Διοικητή της Τράπεζας της Ελλάδος, πρώην Υπουργού, Καθηγητή κυρίου Γιάννη Στουρνάρα, με θέμα Η Ελληνική Οικονομία: προκλήσεις και προοπτικές, συνεχίστηκε, την Τρίτη 29 Ιανουαρίου 2019, στο Σπίτι της Κύπρου στην Αθήνα,  η «Σειρά διαλέξεων του Ανοικτού Πανεπιστημίου Κύπρου», παρουσία του Πρέσβη της Κυπριακής Δημοκρατίας και μεγάλου ακροατηρίου.
Η «Σειρά», που κατά το τρέχον ακαδημαϊκό έτος διανύει τον τρίτο κύκλο της, συνδιοργανώνεται από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος, με τη συμμετοχή διακεκριμένων ομιλητών, στο πλαίσιο μνημονίου συνεργασίας για τη διοργάνωση επιμορφωτικών εκδηλώσεων για το ευρύ κοινό με στόχο την ανάδειξη θεμάτων εκπαιδευτικού, πολιτιστικού, ιστορικού, και κοινωνικού ενδιαφέροντος που αφορούν στην Κύπρο και την Ελλάδα.

Χαιρετισμό στην εκδήλωση απηύθυναν, ο Πρέσβης της Κυπριακής Δημοκρατίας κ. Κυριάκος Κενεβέζος, ο Πρύτανης του Ανοικτού Πανεπιστημίου Κύπρου κ. Σωκράτης Κάτσικας και ο Πρόεδρος Δ.Σ. του Ελληνικού Πολιτιστικού Ομίλου Κυπρίων Ελλάδος (Ε.Π.Ο.Κ.), μέλος του Φιλολογικού Συλλόγου «Παρνασσός», κ. Ηρακλής Ζαχαριάδης.

Στο πλαίσιο της ομιλίας του, ο κ. Στουρνάρας αναφέρθηκε στην πρόοδο που έχει σημειωθεί στην Ελληνική Οικονομία από το 2010 μέχρι σήμερα και επεσήμανε τις προκλήσεις που εξακολουθεί να αντιμετωπίζει η Ελλάδα. Αναφέρθηκε, επίσης, στις προοπτικές της Ελληνικής Οικονομίας, καθώς και στις προϋποθέσεις μιας διατηρήσιμης ανάπτυξης, αλλά και της μόνιμης επιστροφής του Δημοσίου στις Αγορές με όρους βιωσιμότητας.

Όπως, συμπερασματικά, επεσήμανε «λαμβάνοντας υπόψη την επιβράδυνση της Παγκόσμιας Οικονομίας, καθώς και τις σημαντικές προκλήσεις και τους κινδύνους που αντιμετωπίζει η ελληνική οικονομία, σήμερα, θα πρέπει να συνεχιστούν, απρόσκοπτα, η υλοποίηση των μεταρρυθμίσεων, οι ιδιωτικοποιήσεις, η ομαλή δημοσιονομική πορεία, η ταχεία αποκλιμάκωση του αποθέματος των μη εξυπηρετούμενων δανείων και η προσέλκυση ξένων άμεσων επενδύσεων».
«Μόνο έτσι θα είναι δυνατόν να μειωθεί η αβεβαιότητα, να επιταχυνθεί η ανάκαμψη της οικονομίας και να ενισχυθεί η εμπιστοσύνη των επενδυτών στις μεσομακροπρόθεσμες προοπτικές της Ελληνικής Οικονομίας. Με αυτόν τον τρόπο, πρόσθεσε, θα διευκολυνθεί η διατηρήσιμη επιστροφή του Ελληνικού Δημοσίου στις Διεθνείς Αγορές Κρατικών Ομολόγων και θα σηματοδοτηθεί η οριστική έξοδος από τη μακρόχρονη κρίση και η επιστροφή στην κανονικότητα», ανέφερε χαρακτηριστικά.

